
Návrh zákona, ktorým sa mení a dopĺňa zákon č. 64/2019 Z. z. o sprístupňovaní strelných zbraní a streliva na civilné použitie na trhu v znení neskorších predpisov (ďalej len „návrh zákona“) predkladá predseda Úradu pre normalizáciu, metrológiu a skúšobníctvo Slovenskej republiky na základe úlohy B.1 uznesenia vlády Slovenskej republiky č. 11 zo dňa 15. januára 2025 k návrhu Plánu legislatívnych úloh vlády Slovenskej republiky na rok 2025 a z vlastnej iniciatívy.
Návrhom zákona sa v nadväznosti na konsolidované znenie Rozhodnutia Medzinárodnej stálej komisie na skúšky ručných palných zbraní XXXVI – 23 (ďalej len „rozhodnutie C.I.P.“), ktoré bolo prijaté Medzinárodnou stálou komisiou na skúšky ručných palných zbraní (ďalej len „C.I.P.“) dopĺňa a precizuje platná právna úprava tak, aby podrobnejšie odrážala požiadavky vyplývajúce z rozhodnutia C.I.P. Keďže hospodárske subjekty a autorizované osoby pri posudzovaní zhody streliva postupujú podľa rozhodnutí C.I.P., návrhom zákona sa podporí jednotnosť uplatňovania, odstránia sa možné interpretačné nejasnosti a posilní sa právna istota dotknutých subjektov.
Návrh zákona hospodárskym subjektom neukladá zásadne nové technické alebo výrobné požiadavky. Väčšina navrhovaných ustanovení predstavuje spresnenie, systematizáciu a legislatívne premietnutie požiadaviek rozhodnutí C.I.P., podľa ktorých dotknuté subjekty postupujú už v súčasnosti. Podrobnejšie sa upravuje skúška typu streliva, kontrola výroby streliva, previerka spôsobilosti výrobcov streliva, pravidelná inšpekčná kontrola, precizujú sa základné pojmy používané v oblasti výroby a posudzovania zhody streliva, pravidlá označovania streliva a najmenšieho spotrebiteľského balenia, požiadavky na identifikáciu výrobcov a výrobných sérií. Ďalej sa precizujú podmienky uvádzania streliva na priemyselné použitie na trh, vrátane požiadaviek na skúšanie, certifikáciu, energetické triedy a farebné označovanie a tiež ustanovenia týkajúce sa informačných povinností a dokumentácie vydávanej v rámci posudzovania zhody.
Súčasne sa rozširuje splnomocňovacie ustanovenie na vydanie vykonávacieho právneho predpisu, ktorým je vyhláška Úradu pre normalizáciu, metrológiu a skúšobníctvo Slovenskej republiky č. 72/2019 Z. z., ktorou sa ustanovujú podrobnosti o základných požiadavkách, postupoch posudzovania zhody a spôsobe označovania strelnej zbrane a streliva na civilné použitie (ďalej len „vyhláška č. 72/2019 Z. z.“). Novela vyhlášky č. 72/2019 Z. z. sa paralelne pripravuje a bude predložená do legislatívneho procesu ako samostatný legislatívny materiál a ustanovia sa ňou najmä podrobnosti o organizačnej štruktúre kontroly streliva a trvalom procese kontroly streliva, skúškach na nespálené zvyšky, skúškach konformného spojenia, skúšobnom strelive, klasifikácii chýb a dohode medzi žiadateľom a zodpovednou autorizovanou osobou. 

Navrhovaná právna úprava prispeje k jednotnému uplatňovaniu technických požiadaviek pri posudzovaní zhody streliva, zvýši bezpečnosť streliva uvádzaného na trh, posilní jeho vysledovateľnosť a zjednotí postupy autorizovaných osôb a výrobcov pri posudzovaní zhody steliva, čím sa zvýši právna istota dotknutých subjektov a zabezpečia sa rovnaké podmienky pre hospodárske subjekty streliva na trhu členských štátov C.I.P. 

Návrh zákona je v súlade s Európskou chartou miestnej samosprávy.
